Viipurin menetys / Kristian Kosonen (372359), lukija Sampo Kerola, kesto 9 h 56 min Sotaromaani Viipurin katkerista taisteluista on pomminvarmaa Kososta. Kesäkuinen päivänpaiste Viipurissa vuonna 1944 ei hymyilytä ylikersantti Arvo Liekoskea, sillä hän tietää, että asiat kaupungissa ovat 'koko lailla perseellään', kuten alikersantti Mörsky asian ilmaisee. Suomalaisten puolustusrakennelmat ovat hätäisesti kyhättyjä ja keskeneräisiä. Ilmatorjunnan varustus on surkea, ja ammustäydennystä ei kuulu. Ruokahuollosta kukaan ei tiedä mitään. Viipuriin marssivat perääntyvät suomalaissotilaat muistuttavat enemmän nääntyneitä kerjäläisiä kuin sotilaita. Edes ylin johto ei näytä olevan täysin tietoinen tilanteen vakavuudesta. Prikaati ei todellakaan ole valmis suurtaisteluun. Neljännessä romaanissaan Kristian Kosonen kuvaa suomalaisten sotilaiden olosuhteita ja mielialoja jatkosodan loppuvaiheessa. Viipurin menetys on raskas luku Suomen historiassa, mutta Kosonen ei kierrä vaikeita aiheita: pelkoa, kyvyttömyyttä, pettymystä, häpeää, pakokauhua. Silmiin piirtyy kuva väsyneestä nuorukaisesta, joka kiväärinpiippu takaraivoon kipeästi kolahdellen juoksee pakoon, kun vaihtoehtoina on joko perääntyä tai tuhoutua.

Rikospaikka / Anna-Leena Härkönen (373713), lukija Kaisa Happonen, kesto 6 h 20 min Miten tuiki tavallinen kunnon ihminen voi löytää itsensä yhdessä silmänräpäyksessä tutkintavankeudesta? Kun poika lähtee armeijaan, Irina jää asumaan yksin. Uuteen elämäntilanteeseen sopeutumisessa ei auta, että Irina joutuu samalla setvimään koko lähipiirinsä ongelmia. Kun lapsuudenystävä Kirsin narsistimies nöyryyttää tätä illanistujaisissa, Irinalla on vain yksi neuvo: jätä se. Ainoa seuraus on koko ystävyyden joutuminen vaakalaudalle. Mutta jos neuvot eivät kelpaa, miksi edes kysyä niitä? Irina on kyllästynyt ainaiseen tukihenkilön rooliinsa, onhan hänellä omiakin ongelmia. Sitten Irina päätyy napit vastakkain Kirsin miehen kanssa, ja tilanne kärjistyy peruuttamattomalla tavalla.

Saarelaislaulu / Paula Havaste (372679), lukija Anu Vilhunen, kesto 11 h 51 min Eletään vuotta 1967, ja majataloa Saarenmaalla pitävä Vilja pääsee toteuttamaan suuren haaveensa. Anna- täti on hankkinut hänelle matkustusluvan, joka oikeuttaa matkaamaan Tallinnaan asti. Samalla linjurikyydillä tulevat myös Viljan tytär Merle sekä Aiven poika Vilmar. Heidät on valittu Suomen pioneerien kesäleirille edustamaan Eestin neuvostotasavallan nuoria kommunisteja. Musikaalinen Vilmar on innoissaan leiristä, mutta Merlen vihjailut siitä, ettei piha-aitassa asuva Ants olisikaan Vilmarin isä, ovat pilata koko reissun. Onko Suomi sittenkään ihmeellinen onnela - ja miltä tutut asiat kotona näyttävät, kun Vilja, Merle ja Vilmar pääsevät lopulta palaamaan? Suositun Saarenmaa-sarjan neljäs osa jatkaa Vilja ja Villem Talvikin perheen tarinaa. Sarjassa ovat aiemmin ilmestyneet Pronssitähti (2017), Vierashuoneet (2019) ja Morsiusmalja (2020).

Jopa taivas on meidän / Paolo Giordano (373111), lukija Anna Kuusamo, kesto 20 h 34 min Teresa viettää kesät isänsä synnyinkodissa Apuliassa eteläisen Italian hehkuvassa kuumuudessa. Eräänä kesänä hän tutustuu viereisellä maatilalla asuvaan kolmeen poikaan. Heidät on kasvatettu kuin veljekset, ja heidän intiimi ja tiivis siteensä vaikuttaa rikkumattomalta. Kun Teresa ja kolmikon vahvatahtoinen Bern rakastuvat toisiinsa, tyynen pinnan alta paljastuu kaunainen ja kieroutunut ystävyys. Vuosien kuluessa jännitteet kasvavat, ja kun Bern ajautuu kauhistuttavaan tekoon, on paluu nuoruuteen ja kullanhehkuisiin kesäpäiviin oliivilehtojen katveessa mahdotonta. Jopa taivas on meidän kertoo koskettavalla tavalla nuoruudesta, unelmista ja rakkaudesta - sekä niiden katoamisesta. Paolo Giordano on rakentanut